Tlačová správa, Banská bystrica, 9.1.2023

**Najkrajšie veľkonočné vajíčka**

**Výstavy Stredoslovenského múzea „To vajíčko maľovanô“ majú už v stredoslovenskom regióne dlhoročnú tradíciu. Tento rok prichádza múzeum s viacerými novinkami. Aktuálny ročník výstavy bude zároveň aj celoslovenskou súťažnou prehliadkou výrobcov kraslíc zdobených všetkými známymi technikami. Do súťaže sa môže prihlásiť každý, kto sa venuje týmto jedinečným ľudovým tradíciám.**

Stredoslovenské múzeum – kultúrna inštitúcia Banskobystrického samosprávneho kraja vyhlasuje celoslovenskú súťažnú prehliadku kraslíc, ktorá bude súčasťou tradičnej výstavy **„To vajíčko maľovanô“**. Tá sa uskutoční v termíne od 15. 02. – 07. 04. 2024 v priestoroch Thurzovho domu na námestí SNP v Banskej Bystrici. Priestor na prezentáciu svojich kraslíc môže využiť každý, kto sa venuje tejto ušľachtilej činnosti.

 **„***Stredoslovenské múzeum oslávi v roku 2024 významné 135. výročie od svojho založenia. Pri tejto príležitosti sme sa rozhodli inovovať viaceré naše tradičné aktivity. Výstavy s názvom* ***„To vajíčko maľovanô“*** *v našej pôsobnosti úspešne organizujeme už dlhé roky. Prostredníctvom nich sa snažíme sprístupniť kraslice a ich spôsoby zdobenia širokej verejnosti, najmä našim budúcim generáciám. Zároveň  prezentujeme vzácnych ľudí, ktorí sa aj napriek dnešnej rýchlej dobe dokážu a chcú venovať našim jedinečným ľudovým tradíciám“,* konštatuje Marcel Pecník, riaditeľ Stredoslovenského múzea.

Do celoslovenskej súťažnej prehliadky kraslíc zdobených všetkými známymi technikami v Stredoslovenskom múzeu sa môžu záujemcovia prihlásiť a poslať svoje výrobky ( max.10 kusov kraslíc ) do 31. 01. 2024 poštou alebo doručiť osobne do pokladne Thurzovho domu.

Súťaž prebieha v dvoch kategóriách:

1. tradičné techniky zdobenia kraslíc (batikovanie, voskovanie, leptanie, vyškrabovanie, oblepovanie, odrôtovanie, okúvanie)
2. súčasné techniky zdobenia kraslíc (madeira, richelieu, vitráž, découpage, fabergée, maľovanie olejovými alebo temperovými farbami, maľovanie fixami)

*„Hlasovanie návštevníkov bude prebiehať do* ***24.03.2024****. Vyhodnotenie súťaže odbornou porotou ako aj zverejnenie výsledkov verejného hlasovania návštevníkov výstavy a slávnostné odovzdávanie cien sa uskutoční* ***05.04.2024*** *o 16:00 h. v priestoroch Thurzovho domu. Účasť na prehliadke je bezplatná, veríme, že sa prihlási čo najviac krasličiarov a sviatky jari a s nimi späté tradície privítame takýmto netradičným spôsobom“,* dopĺňa Jana Koltonová, etnologička múzea.

Záujemcovia sa môžu prihlásiť zaslaním emailu na **koltonova@ssmuzeum.sk** **alebo telefonicky 048/ 4125896.**

Stredoslovenské múzeum v Banskej Bystrici, ktoré sa v roku 2023 stalo držiteľom prestížnej Ceny Ministerky kultúry Slovenskej republiky za osobitný prínos v oblasti kultúry sa teší na spoluprácu s Vami v oblasti zachovávania a prezentovania našich krásnych tradícií.

**Mgr. Dana Kurtíková**

PR manažérStredoslovenského múzea

email: kurtikova@ssmuzeum.sk

mobil: +421 911 055 330

tel.: +421 484 125 897